Liverpooli keskkaitsja ja Meistrite liiga finalist Ragnar Klavan märkis Eesti ajakirjanikega rääkides, et AS Roma vastu oli tegu eriliste mängudega. Samas vaatas ta ette ka tulevikule.

Klavan rääkis, et tunne riietusruumis oli mängujärgselt suurepärane, aga kuna ees ootavad olulised liigamängud, ei läinud meeleolu väga üleolevaks.

"See oli üks väga eriline poolfinaalseeria, ma ei usu, et niipea midagi sellist uuesti juhtumas on," mõtiskles Klavan 7:6 võidust. "Keegi ei lähe mängima mõttega, et lased endale kuus väravat lüüa. See oli AS Roma kvaliteet ja kirg, mida nad näitasid mõlemas mängus."

Korduseid pole vaadanud

Mängu viimasel minutil määras kohtunik Damir Skomina Klavani käega mängu järel pealtnäha kerge penalti. Klavan tunnistas, et ei ole ei seda ega teisi vaieldavaid olukordasid järele vaadanud ja ei kommenteeri kohtunike otsuseid, kuid ei pidanud penaltit õigeks.

Suurtes Meistrite liiga mängudes tihti vahetusest sekkunud Klavan tunnistas samas, et tegu on raske tööga. "Eriti sellises mängus nagu eile, mentaalselt ja üldfüüsiliselt, aga see on töö, mis tuleb ära teha. Kui sisse pannakse, peab tooma meeskonnale midagi juurde või kui treener tahab midagi muuta mängus, siis tuleb seda anda."

"Eks ma olin [pärast mängu] natuke pahane, see penaltisituatsioon ja asjad, aga see kuulub asja juurde. Saime edasi ja jõudsime finaali. Muidugi tunded on suurepärased ja üks samm on veel jäänud."

Igal meeskonnal on nõrkused

Finaalis kohtub Liverpool Real Madridiga. "Ma arvan, et need, kes selle teekonna läbisid ja sinna finaali jõudsid, on praegusel hetkel juba parimad," kiitis Klavan ka vastaseid.

"Igal meeskonnal on mingid nõrkused ja see on üks mäng, ühe mänguga tuleb selgitada Meistrite liiga võitja. Minul ei olnud vahet, kas Bayern või Real. Mõlemad on maailmaklassiga meeskonnad, aga jah, Madridil on Meistrite liigas viimasel ajal rohkem edu olnud."

"Finaalis saavad kaks parimat meeskonda kokku ja üritavad üksteist üle trumbata. See mäng saab olema omajagu kõike ja kuidas see mäng kulgeb, saab olema väga raske ette ennustada, aga Liverpooli mänge vaadates võib suhteliselt rock'n'roll olla."

Cristiano Ronaldo vastu astumist Klavan väga eriliseks ei pea. "Mängid ikkagi terve meeskonna vastu. Isegi selline maailmastaar nagu Cristiano Ronaldo Meistrite liiga finaalis päris üksi ei mängi."

Lepingu osas kidakeelne

Kui Jürgen Klopp mainis eelmisel nädalal, et pikendaks meelsasti Klavani 2019. aastani kestvat lepingut, siis Klavan ise teemast väga rääkida ei tahtnud. "Väga raske on kommenteerida seda situatsiooni hetkel. Praegusel hetkel on kõik hästi ja mis edasi saab, seda ei tea kunagi," ütles Klavan.

Kui keskkaitsja Liverpooli jääb ja Meistrite liiga võidetakse, saab Klavan koos Liverpooliga augustis ka Tallinnas superkarikat mängida. "Minu jaoks on see tõesti topeltmotivatsioon, aga kõigepealt peame ikkagi esimesele keskenduma, üks mäng korraga. Liverpoolil ei ole ammu seda lauahõbedat ette näidata."

Abitreener Zeljko Buvaci lahkumist ei teadnud rohkemat ka Klavan. "Mängijatele räägiti sama palju kui meedias. Meil on ka raske aru saada, nad teevad kõik, et asjad oleksid samasugused ja normaalsed nagu need enne olid. Kuidas see treenerite köögipoolt mõjutab, ei oska öelda," selgitas Klavan.